D Jude si zum gröschte Deil sekulär oder traditionell, nur ä Minderheit isch religiös, die meischte drvo orthodox oder ultra-orthodox und numen ä chliine Deil ghört de konservative oder reformierte Bewegige a, wo usserhalb vo Israel meischtens massgäbend si. Die jüdisch Gsellschaft isch aber au gschpalte nach em Land, oder ehnder em Kulturkreis, vo wo si cho si. D Unterschied zwüschen europäische Jude und de sogenannte öschtlige Jude, wo us arabische Länder iigwanderet si, isch in de fufzger und sechzger Johr vom zwanzigschte Johrhundert am gröschte gsi. Hützudag si si sich schtark nöcher cho und bilde ä zimlig homogeni Gsellschaft (au wenn zwei Driddel vo de Israeli dängge, ass s Verhältnis zwüsche de verschiidene Bevölkerigsgrubbe schlächt siig, und ä chli meh as d Hälfti dr Meinig isch, ass d Underschiid zwüschene grösser wurd)[2], wo s de neuen Immigrante us Russland und Äthiopie nit eifach macht, sich z integriere.